મારા લેન્ડ લોર્ડ રૂડા અંકલ આમ તો બહુ સારા માણસ છે. એ આખો દિવસ એમની બાઈક પર ફર્યા કરે છે. એમના બાઈકમાં સાઈડ પર એ કાયમ લાકડી બાંધી રાખે છે. એક બે વાર તો એમને ટ્રાફિક પોલીસે પોલીસવાળા સમજી ને એમનેમ જવા દીધાં હતાં, એટલે પછી તો એમણે બાઈકની પાછળ અંગ્રેજીમાં ‘પી’ એવું પણ લખી દીધું છે. પહેલા તો અમને ખબર ના પડી કે ‘પી’ એટલે શું ? કારણ કે રૂડા અંકલ ને બીડી અને છાશ સિવાય કશું પીવાની આદત નથી. અને આમેય સમાજમાં એ બહુ આબરૂદાર અને પાંચમાં પુછાય એવાં માણસ છે. અરે એમનું ઘર શોધતા શોધતા કોઈ આવે તો ક્યાંય પૂછવું જ ના પડે, સીધા રૂડા અંકલના ઘરે પહોંચી જાય એટલા એ ફેમસ છે. અને એટલે જ એમનાં ત્યાં પેઈંગ ગેસ્ટ તરીકે રહેવું એ અમારા કાઉઝોમાં સ્ટેટસ સિમ્બલ છે.